কমিশনের শূন্যপদ পূরণে আধিকারিকদের নামের তালিকা পাঠাল নবান্ন

ওয়েব ডেস্ক : বিধানসভা ভোটের আগে রাজ্যের মুখ্য নির্বাচনী আধিকারিক (Chief Electoral Officer) এর দফরের শূন্য পদ পূরণে উদ্যোগী হল রাজ্য সরকার (West Bengal Government)। নির্বাচন কমিশনের চাহিদা মত অতিরিক্ত মুখ্য নির্বাচনী আধিকারিক, যুগ্ম মুখ্য নির্বাচনী আধিকারিক এবং উপ-মুখ্য নির্বাচনী আধিকারিক পদে নিয়োগের জন্য আধিকারিকদের তালিকা বিবেচনার জন্য পাঠানো হয়েছে। নবান্ন থেকে জারি হওয়া বিজ্ঞপ্তি অনুসারে, প্রতিটি শূন্যপদের জন্য তিন জন করে আধিকারিকের নাম কমিশনের কাছে প্রস্তাব আকারে পাঠানো হয়েছে।

জানা যাচ্ছে, রাজ্যের তরফে অতিরিক্ত মুখ্য নির্বাচনী আধিকারিক (Additional Chief Electoral Officer) পদে প্রস্তাবিত করা হয়েছে নবীকরণযোগ্য শক্তি দফতরের সচিব ইয়েলুচুরি রত্নাকর রাও, নদিয়ার জেলা শাসক এস. অরুণ প্রসাদ এবং বিজ্ঞান ও বায়োটেক দফতরের সচিব ড. গোদালা কিরণ কুমার।

আরও খবর : নারীশক্তির জয়যাত্রা, কাঁধে ঢাক নিয়ে দূর-দূরান্তে পাড়ি দেয় মহিলারা

পাশাপাশি যুগ্ম মুখ্য নির্বাচনী আধিকারিক (Joint Chief Electoral Officer) পদে নাম প্রস্তাব করা হয়েছে দক্ষিণ ২৪ পরগনার অতিরিক্ত জেলা শাসক সদ্দাম নবাস, অর্থ দফতরের বিশেষ সচিব হরিশঙ্কর পানিকর এবং পশুসম্পদ দফতরের বিশেষ সচিব শেওয়ালে অভিজিৎ তুকারামের।

এছাড়া উপ-মুখ্য নির্বাচনী আধিকারিক (Deputy Chief Electoral Officer) পদে প্রস্তাবিতদের মধ্যে রয়েছেন দক্ষিণ ২৪ পরগনার অতিরিক্ত জেলা শাসক ভাস্কর পাল, পশ্চিমবঙ্গ সংখ্যালঘু উন্নয়ন ও অর্থ সংস্থার জেনারেল ম্যানেজার তানিয়া পারভিন এবং হুগলির চন্দননগরের ডিএমডিসি রিজওয়ান আহমেদ।

রাজ্য সরকারের পক্ষ থেকে নির্বাচন কমিশনের (Election Commission) কাছে পাঠানো চিঠিতে জানানো হয়েছে, নির্ধারিত নিয়ম মেনেই এই তালিকা পাঠানো হয়েছে। এখন চূড়ান্ত সিদ্ধান্ত নেবে নির্বাচন কমিশন।